A white cover with black text

AI-generated content may be incorrect.

**36. ZNANSTVENA KONFERENCIJA 'CECIIS 2025'**

**U VARAŽDINU OD 17. DO 19. RUJNA**

36. Međunarodna I znanstvena konferencija posvećena informacijskim i inteligentnim sustavima – **CECIIS 2025 (Central European Conference on Information and Intelligent Systems)** – održat će se od 17. do 19. rujna 2025. godine s ovogodišnjom temom *Designing Innovation through Productive Disruptions*, u organizaciji Fakulteta organizacije i informatike Sveučilišta u Zagrebu. Svečano otvaranje održat će se prvoga dana u 9:00 sati u prostorima Fakulteta organizacije i informatike u Varaždinu. Na konferenciji se očekuje velik broj znanstvenika, istraživača, projektnih timova te predstavnika domaćih i stranih obrazovnih institucija.

Konferencija CECIIS održava se od 1989. godine, a tijekom godina mijenjala se i prilagođavala trendovima u informacijskim i komunikacijskim tehnologijama. Ovogodišnja tema *Designing Innovation through Productive Disruptions* naglašava nove tehnologije koje oblikuju današnji svijet te imaju transformativni potencijal za redefiniranje budućnosti društva i industrije.

Program konferencije uključuje četiri pozvana predavanja istaknutih međunarodnih stručnjaka. Prvi dan započinje pozvanim predavanjem **prof. Juliusa Georgioua, Ph.D. sa Sveučilišta na Cipru**, na temu *"Pushing the Boundaries of Modern Key-Enabling Technologies from Research to Innovation"*, nakon čega slijedi panel rasprava pod nazivom *"Smart Industry Way Forward"*. Program prvoga dana obogatit će i dvije pozvane predavačice u sklopu *15. Studentske poster i prezentacijske sekcije*. Ovogodišnje pozvane predavačice su **prof. dr. Jin Eun Yoo** s Odsjeka za obrazovanje Korea National University of Education (Južna Koreja), s predavanjem *"Interpretable Machine Learning for the Social Sciences: Revisiting Penalized Regression in Large-Scale Analysis"*, te **prof. dr. Machdel Matthee** sa Sveučilišta u Pretoriji (Republika Južna Afrika), s predavanjem *"In AI we blindly trust..."*.

Drugi dan obilježit će pozvano predavanje **prof. dr. ing. Dennisa Kolberga, Ph.D. s Tehničkog sveučilišta primijenjenih znanosti u Lübecku**, na temu *"Approaches in Software Startups to Foster Innovative Products"*, kao i gostujuće predavanje u sklopu projekta *DigEntre*.

Na konferenciji će se održati i **11 znanstvenih sekcija**, a studenti će imati priliku predstaviti svoje radove u sklopu *15. Studentske poster i prezentacijske sekcije*. Tijekom trodnevnog programa planiran je niz popratnih događanja, uključujući gostujuća predavanja, radionice tvrtki i stranih partnerskih institucija, kao i projektne radionice i sastanke.

Konferenciju organizira [**Fakultet organizacije i informatike Sveučilišta u Zagrebu (FOI)**](https://www.foi.unizg.hr/en)u suradnji s [Fakultetom prometnih znanosti Sveučilišta u Zagrebu,](https://www.fpz.unizg.hr/en/naslovna/novosti/) [Fakultetom elektrotehnike i računarstva](https://www.fer.unizg.hr/en) Sveučilišta u Zagrebu, [Fakultetom elektrotehnike, računarstva i informacijskih tehnologija](https://www.ferit.unios.hr/about-ferit/general) Sveučilišta Josipa Jurja Strossmayera u Osijeku, [Fakultetom informatike i digitalnih tehnologija Sveučilišta u Rijeci](https://www.inf.uniri.hr/en/) te [ESIEA – Graduate School of Engineering u Parizu.](https://www.esiea.fr/en/)

Ovogodišnja konferencija privukla je velik broj sponzora i donatora – ukupno njih petnaest – a potpuni popis sponzora dostupan je na [službenoj mrežnoj stranici konferencije.](https://ceciis.foi.hr/sponsors/ceciis-2025-sponsors)